b'\n_START_ARTICLE_\nFrankenstein\n_START_SECTION_\nRomaanin syntytarina\n_START_PARAGRAPH_\nKylm\xc3\xa4n\xc3\xa4 kes\xc3\xa4n\xc3\xa4 1816 (ilmasto oli maailmanlaajuisesti viile\xc3\xa4 Tambora-tulivuoren vuoden 1815 purkauksen vuoksi) 19-vuotias Mary Godwin ja h\xc3\xa4nen tuleva miehens\xc3\xa4 Percy Bysshe Shelley vierailivat lordi Byronin huvilassa Genevenj\xc3\xa4rvell\xc3\xa4 Sveitsiss\xc3\xa4. S\xc3\xa4\xc3\xa4 oli liian kylm\xc3\xa4 suunnitelluille ulkoilma-aktiviteeteille. Luettuaan Fantasmagorianaa, saksalaisten kummitustarinoiden kokoelmaa, Byron keksi haastaa l\xc3\xa4\xc3\xa4k\xc3\xa4rins\xc3\xa4 John Polidorin ja Shelleyt kilpailuun siit\xc3\xa4, kuka pystyisi kirjoittamaan pelottavimman kauhutarinan. Mary Shelley sai kertomansa mukaan omalle tarinalleen idean selkounesta tai painajaisesta. H\xc3\xa4n kirjoitti my\xc3\xb6hemmin tarinansa romaaniksi, joka julkaistiin vuonna 1818 nimell\xc3\xa4 Frankenstein; or, the Modern Prometheus. Romaani julkaistiin aluksi ilman kirjoittajan nime\xc3\xa4, mutta my\xc3\xb6hemmin Shelleyn nimell\xc3\xa4, ja se sai hyv\xc3\xa4t arvostelut.\n_START_SECTION_\nJuoni\n_START_PARAGRAPH_\nRomaanissa genevel\xc3\xa4inen Victor Frankenstein kokoaa tavallista ihmist\xc3\xa4 kookkaamman olennon ja her\xc3\xa4tt\xc3\xa4\xc3\xa4 sen henkiin. Frankenstein yritt\xc3\xa4\xc3\xa4 luoda jotain uutta ja ihmeellist\xc3\xa4 ja nostaa tiedett\xc3\xa4 uudelle tasolle, mutta osaltaan h\xc3\xa4n on my\xc3\xb6s katkera \xc3\xa4itins\xc3\xa4 kuolemasta ja haluaa varmistaa, ettei h\xc3\xa4nen rakkailleen en\xc3\xa4\xc3\xa4 k\xc3\xa4visi niin. Olento karkaa luojaltaan, mutta palaa my\xc3\xb6hemmin, opittuaan muun muassa lukemaan ja puhumaan. Se vaatii Frankensteinia rakentamaan sille puolison sen yksin\xc3\xa4isyytt\xc3\xa4 lievent\xc3\xa4m\xc3\xa4\xc3\xa4n. Frankenstein suostuu, mutta kesken ty\xc3\xb6ns\xc3\xa4 tuhoaa puolivalmiin naishirvi\xc3\xb6n omantunnontuskissaan. Alkuper\xc3\xa4inen hirvi\xc3\xb6 kostaa petoksen tappamalla Frankensteinin morsiamen, mink\xc3\xa4 j\xc3\xa4lkeen Frankenstein ajaa takaa luomustaan Pohjoiselle j\xc3\xa4\xc3\xa4merelle. Siell\xc3\xa4 Frankenstein kuolee takaa-ajon uuvuttamana h\xc3\xa4net j\xc3\xa4\xc3\xa4lautalta pelastaneessa laivassa. My\xc3\xb6s hirvi\xc3\xb6 saapuu laivaan ja l\xc3\xb6ydetty\xc3\xa4\xc3\xa4n luojansa kuolleena se n\xc3\xa4hd\xc3\xa4\xc3\xa4n viimeksi ajelehtimassa j\xc3\xa4\xc3\xa4lautalla kohtaloaan kohti.\n_START_SECTION_\nElokuvasovitukset\n_START_PARAGRAPH_\nFrankensteinista on tehty lukuisia elokuvasovituksia. Vuoden 1931 kuuluisassa elokuvassa Frankenstein hirvi\xc3\xb6t\xc3\xa4 esitti Boris Karloff. Tyypillisesti sovitukset eiv\xc3\xa4t seuraa romaanin juonta kovinkaan tarkasti; esimerkiksi hirvi\xc3\xb6 ei niiss\xc3\xa4 useinkaan osaa puhua saati lukea. Romaanille uskollisin elokuvaversio on Kenneth Branaghin vuonna 1994 ohjaama Mary Shelleyn Frankenstein, jossa hirvi\xc3\xb6t\xc3\xa4 esitt\xc3\xa4\xc3\xa4 Robert De Niro._NEWLINE_Vuonna 2015 sai ensi-iltansa Paul McGuiganin ohjaama elokuva Victor Frankenstein. Frankenweenie, vuonna\xc2\xa02012\xc2\xa0ensi-iltansa saanut\xc2\xa0Tim Burtonin\xc2\xa0ohjaama\xc2\xa0stop motion\xc2\xa0-tekniikalla tehty mustavalkoanimaatio parodioi ensimm\xc3\xa4ist\xc3\xa4 Frankenstein-elokuvaa vuodelta 1921.'